Melania Trump se toespraak ‘woordeliks dieselfde’ as Michelle Obama s’nDonald Trump en sy vrou, Melania, op 18 Julie 2016 by die Republikeinse nasionale konvensie in Cleveland Foto: Carolyn Kaster/AP Photo Die Trump-veldtog het Dinsdag kritiek verwerp dat twee gedeeltes uit Melania Trump se toespraak byna woordeliks dieselfde is as Michelle Obama sŉ in 2008. Paul Manafort, Trump-veldtogbestuurder, het Dinsdag aan CNN gesê die woorde wat Melania gebruik het, is “algemene woorde”. Melania, vrou van Donald Trump, die Republikeinse presidensiële kandidaat in Amerika, het Maandagaand haar toespraak by die Republikeinse nasionale konvensie gelewer. Die twee paragrawe hou verband met lesse wat Melania se ouers haar glo geleer het en die belang van haar ervaring as ma vir haar kinders. Manafort het gesê mev. Trump was bewus hoe haar toespraak onder ŉ vergrootglas geplaas gaan word en gesê enige idee dat sy gedeeltes van mev. Obama se toespraak sou gebruik, is “bloot absurd”. Hy het ook probeer om Hillary Clinton te beskuldig. “Ek bedoel, dit is alweer ŉ voorbeeld van wanneer ŉ vrou Hillary Clinton bedreig, hoe sy probeer om haar te verneder en uit die weg te ruim. Dit gaan nie werk nie,” het hy gesê. Die Withuis wou nie kommentaar lewer oor die ooreenkomste tussen die twee toesprake nie. Melania het in haar toespraak in Cleveland gesê: “From a young age, my parents impressed on me the values that you work hard for what you want in life, that your word is your bond and you do what you say and keep your promise, that you treat people with respect. They taught and showed me values and morals in their daily life.” Michelle Obama het in 2008 in Denver gesê: “And Barack and I were raised with so many of the same values: like, you work hard for what you want in life, that your word is your bond, that you do what you say you’re going to do, that you treat people with dignity and respect, even if you don’t know them and even if you don’t agree with them.” Melania het ook gesê: “We need to pass those lessons on to the many generations to follow, because we want our children in this nation to know that the only limit to your achievements is the strength of your dreams and your willingness to work for them.” Michelle het gesê: “Barack and I set out to build lives guided by these values and to pass them onto the next generation, because we want our children — and all children in this nation — to know that the only limit to the height of your achievements is the reach of your dreams and your willingness to work hard for them.” Jason Miller, Trump se woordvoerder, het gesê Melania se span toespraakskrywers het “notas geneem oor haar inspirasie en voorbeelde wat haar eie gedagtes reflekteer”. Melania het vroeër in ŉ onderhoud met NBC News gesê: “Ek het dit geskryf.” Sy het bygevoeg: “Ek het ŉ bietjie hulp gehad.” Melania, oorspronklik van Slowenië, is ŉ voormalige model en 24 jaar jonger as haar man.